ജോജു മദ്യപിച്ചിട്ടില്ലകോണ്ഗ്രസ് ആരോപണം പൊളിഞ്ഞു ഇന്ധനവിലവര്ധനയ്ക്കെതിരെ കോണ്ഗ്രസിന്റെ വഴിതടയല് സമരത്തിനെതിരെ പ്രതിഷേധിച്ച നടന് ജോജു ജോര്ജ് മദ്യപിച്ചിട്ടില്ലെന്ന് പൊലീസ്. വൈദ്യ പരിശോധനയിലാണ് ഇക്കാര്യം വ്യക്തമായത്. മദ്യപിച്ചെത്തിയ നടന് സമരം അലങ്കോലപ്പെടുത്തിയെന്നും സമരം നടത്തിയത് മുന്കൂട്ടി അനുമതി വാങ്ങിയതാണെന്നുമായിരുന്നു എറണാകുളം ഡിസിസി അധ്യക്ഷന് മുഹമ്മദ് ഷിയാസ് പറഞ്ഞത്. മഹിളാ കോണ്ഗ്രസ് പ്രവര്ത്തകരെ ഉള്പ്പെടെ അധിക്ഷേപിച്ചെന്നും ആരോപിച്ചിരുന്നു. വഴിതടയല് സമരത്തിനെതിരെ പ്രതിഷേധിച്ച നടന് ജോജു ജോര്ജിന്റെ വാഹനം തടഞ്ഞുനിര്ത്തുകയും ചില്ല് അടിച്ചുതകര്ക്കുകയും ചെയ്തിരുന്നു.കോണ്ഗ്രസ് പ്രതിഷേധത്തിനെതിരെനടന് ജോജു ജോര്ജ് പരസ്യമായി പതിഷേധവുമായി രംഗത്ത് എത്തിയത്തോടെ വന് സംഘര്ഷമാണ് അരങ്ങേറിയത്. ഗതാഗത കുരുക്കില്പ്പെട്ട ജോജു ജോര്ജ് വാഹനത്തില് നിന്നിറങ്ങി കോണ്ഗ്രസ് പ്രവര്ത്തകരോട് കയര്ത്തു. പിന്നാലെയാണ് ജോജു ജോര്ജിന്റെ വാഹനത്തിന്റെ ചില്ല് പ്രവര്ത്തകര് തകര്ത്തത്.താന് മദ്യപിച്ചിരുന്നില്ലെന്നും സ്ത്രീകളോട് മോശമായി പെരുമാറിയിട്ടില്ലെന്നും ജോജു പറഞ്ഞിരുന്നു. ഇടപ്പള്ളി വൈറ്റില ദേശീയപാതയിലായിരുന്നു എറണാകുളം ജില്ലാ കോണ്ഗ്രസ് കമ്മിറ്റിയുടെ പ്രതിഷേധം. ജോജുവിന്റെ പ്രതിഷേധം നാട്ടുകാരും ഏറ്റെടുത്തതോടെയാണ് കോണ്ഗ്രസ് സമരം പിന്വലിച്ചത്. എറണാകുളം ജില്ലാ കോണ്ഗ്രസ് കമ്മിറ്റിയുടെ നേതൃത്വത്തിലാണ് രാവിലെ 11 മുതല് ഒരു മണിക്കൂര് ഇടപ്പളളി വൈറ്റില ബൈപ്പാസ് ഉപരോധിച്ചത്.